DA Den Europæiske Unions Tidende C 108/14

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2011/C 108/09

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ENHEDSDOKUMENT

RÅDETS FORORDNING (EF) Nr. 510/2006

»TERRE AURUNCHE«

EF Nr.: IT-PDO-005-0571-21.11.2006

BGB ( ) BOB ( X )

1. Betegnelse:

»Terre Aurunche«

2. Medlemsstat eller tredjeland:

Italien

3. Beskrivelse af landbrugsproduktet eller fødevaren:

3.1. Produkttype:

Kategori 1.5. — Olier og fedtstoffer

3.2. Beskrivelse af produktet med betegnelsen »Terre Aurunche«:

Ekstra jomfruolivenolie »Terre Aurunche« må kun udvindes på olivenlunde af følgende lokale olivensorter:

a) »Sessana«, med en andel på mindst 70 %

b) »Corniola«, »Itrana« og »Tenacella«, med en andel på højst 30 %.

Sorten »Sessana« stammer fra produktionsområdet (dens navn er afledt af den lille by Sessa Aurunca, der arealmæssigt er den største kommune i produktionsområdet), mens de i mindre mængder anvendte sorter stammer fra tilgrænsende områder og udgør en lige så vigtig arv, der med tiden er blevet typiske for området.

Ekstra jomfruolivenolie »Terre Aurunche« skal ved afsætningstidspunktet udvise følgende fysiske, kemiske og organoleptiske egenskaber:

Farve: fra strågul til mere eller mindre grøntonet

Organoleptiske egenskaber: Egenskaber Median (2) Defekter 0 Frugtig 3-7 Bitter 3-7 Skarp 3-7 Artiskok 2-4 Mandel 1-3

Produktets kemisk-fysiske egenskaber: Syreindhold : højst 0,60 % Peroxidtal : højst 13 mEq O2/kg Spektometri UV K232 : højst 2,10 Polyfenoler i alt : mindst 130 mg/kg.

3.3. Råvarer (kun for forarbejdede produkter):

—

3.4. Foder (kun for produkter af animalsk oprindelse):

—

3.5. Specifikke etaper af produktionen, der skal finde sted inden for det afgrænsede geografiske område:

Dyrkning, produktion og formaling af ekstra jomfruolivenolie »Terre Aurunche« skal udelukkende foregå inden for det geografiske produktionsområde, som omhandles i punkt 4.

3.6. Særlige regler vedrørende udskæring, rivning eller emballering osv.:

Ekstra jomfruolivenolie »Terre Aurunche« bringes i handelen i beholdere af glaseret terracotta, glas, hvidblik eller i portionspakninger.

Pakningen må foregå uden for det geografiske produktionsområde, forudsat at den finder sted inden for 20 dage efter datoen for formidlingen af kontrolorganets resultat af undersøgelsen af de kemisk-fysiske og organoleptiske egenskaber. Derved får den endelige forbruger garanti for, at de karakteristiske egenskaber ved olien fra »Terre Aurunche« er bevaret, især dens typiske artiskok- og mandelnoter, selv efter at produktet har været transporteret.

3.7. Specifikke mærkningsregler:

Forpakningen skal på etiketten været forsynet med følgende oplysninger: navnet på den beskyttede oprindelsesbetegnelse »Terre Aurunche« med tydelige bogstaver, der ikke kan slettes, og hvis farve står i kontrast til farven på etiketten, således at den nemt kan skelnes fra de andre oplysninger på etiketten, jf. gældende mærkningsregler; logoet, der har form af en cirkel, i hvis indre ud over betegnelsen ses en solbelyst bro omgivet af de for landskabet i Aurunca typiske naturelementer, dvs. mødet mellem hav og bjerge. Der må ikke føjes andre betegnelser til den beskyttede oprindelsesbetegnelse »Terre Aurunche«, herunder adjektiver som: »tipo«, »gusto«, »uso«, »selezionato«, »scelto« o. lign. (type, smag, brug, udsøgt, udvalgt). Der må heller ikke anvendes oplysninger, som henviser til andre geografiske områder ud over de områder, som udtrykkeligt er anført i varespecifikationen. Benævnelsen af virksomheder, godser, gårde, firmanavne og egne mærker må ikke være anprisende og må ikke vildlede forbrugeren. På etiketten skal være oplyst navn, firmanavn, adresse på fremstillings- og/eller pakkevirksomhed og produktionssæson. Det er tilladt at anføre, at olivenoliven er økologisk produceret eller fremstillet ved integreret produktion.

Logoet ses således ud:

4. Præcis afgrænsning af det geografiske område:

Produktionsområdet for olivenfrugter og for pakningen af ekstra jomfruolivenolie med den beskyttede oprindelsesbetegnelse »Terre Aurunche« omfatter følgende kommuner i provinsen Caserta: Caianello, Carinola, Cellole, Conca della Campania, Falciano del Massico, Francolise, Galluccio, Marzano Appio, Mignano Monte Lungo, Mondragone, Rocca D’Evandro, Roccamonfina, San Pietro Infine, Sessa Aurunca, Sparanise, Teano, Tora og Piccilli.

5. Tilknytning til det geografiske område:

5.1. Det geografiske områdes egenart:

Det geografiske område, hvor ekstra jomfruolivenolie »Terre Aurunche« fremstilles, blev dannet i tidligere geologiske tidsaldre gennem lavastrømme, vulkanudbrud og vulkansk regn fra Roccamonfina, en af de største udslukte vulkaner i Europa. Disse betingelser har skabt næsten ens jordlag, og endvidere var sorten »Sessena« allerede meget udbredt i området.

På denne baggrund blev det besluttet at udvide produktionsområdet for »Terre Aurunche« BOB til at omfatte områder, som tidligere dannedes af udbrud fra vulkanen Roccamonfina, og som i dag er bevokset med oliventræer af sorten »Sessena«.

Klimaet i det geografiske område, hvor produktionen foregår, er mildt og halvtørt, dvs. typisk Middelhavsklima, hvor nedbøren koncentreres i efterårs- og vinterperioden. Temperaturudsvingene i de områder, som er mest velegnet til olivendyrkning, er i forårs- og sommerperioden ofte meget store på grund af Det Tyrrenske Havs nærhed mod vest-sydvest, som giver varme og tørre dage, og på grund af tilstedeværelsen af bjergmassiver tæt ved området (bjergmassivet Matese mod øst og bjergkæden Mainarde mod nordøst), som derimod giver kølige nætter.

Den geomorfologiske beskaffenhed har sin oprindelse i vulkanmassivet Roccamonfina, der nu er udslukt, men har været en bestemmende faktor for dannelsen af de lokale jorder, eftersom alle landbrugsarealer og navnlig bakkearealerne er dannet ved forvitring af lavastrømme og pyroklastisk materiale fra vulkanudbrud, som fandt sted i den pleistocæne tidsalder.

Sorten »Sessana« er meget udbredt overalt i produktionsområdet for »Terre Aurunche« BOB. Den findes dog også i de tilgrænsende områder, om end i mindre udstrækning. Den særlige voksemåde med tendens til at være opret, hvis planten får lov til at vokse uden rationel beskæring, er et særlig karakteristisk kendetegn i det lokale landskab. Sorten »Sessenas« oprindelse er så tæt forbundet med området, at dens navn kan føres tilbage til navnet på en kommune, Sessa Aurunca, som arealmæssigt er den største kommune i produktionsområdet.

Det er forbindelsen mellem jordernes særlige beskaffenhed i produktionsområdet for »Terre Aurunche« BOB og sorten »Sessana«, der gør, at dette produkt er meget specifikt for produktionsområdet.

Endvidere gør olivenfrugternes morfologiske egenskaber med små korte eller svagt udviklede stængler, at arbejdet med at høste frugterne får en særlig typisk karakter. Mekaniske høstmetoder er ikke tilstrækkelige til at høste alle frugterne, og derfor er håndplukning af frugterne stadigvæk den eneste effektive metode til at garantere en høst af betydelig størrelse. Takket være denne fremgangsmåde høstes olivenfrugterne i dag som i tidligere tider i vidt omfang ubeskadiget og med optimal modning for at kunne udvinde en særlig værdifuld olie.

5.2. Produktets egenart:

Ekstra jomfruolivenolie »Terre Aurunche«, som udelukkende fremstilles af lokale olivensorter, er en olie, der på grund af den store andel af sorten »Sessanas« i olien er meget karakteristisk for området.

Ekstra jomfruolivenolie »Terre Aurunche« afgiver rene frugtagtige aromaer med typiske antydninger af udtalte artiskoknoter ledsaget af en udtalt smag af behagelige anstrøg af bitter og pikant, det hele afbalanceret af antydninger af delvis sød mandel.

Ekstra jomfruolivenolie »Terre Aurunche« er også kendetegnet ved et ganske højt indhold af polyfenoler.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Anerkendelsen af »Terre Aurunche« BOB begrundes med de særlige organoleptiske egenskaber ved denne ekstra jomfruolivenolie, som direkte beror på dens særlige sammensætning med fortrinsvis oliven af sorten »Sessana«.

Oliens ubestrideligt unikke egenskaber kan henføres til, at der i produktionsområdet hersker et mildt klima med kølige nætter, og at den vulkanske jordbund er rig på makro- og mikronæringsstoffer, som er vigtig for olivendyrkning og for produktion af olie af høj kvalitet.

Den jordbund, som er dannet under forvitringen af lavastrømme og pyroklastisk materiale fra vulkanen Roccamonfinas udbrud i den pleistocæne tidsalder, gør, at jorderne er særlig rige på makroelementer, som er vigtige for enhver afgrøde. Forekomsten af et betydeligt antal mikronæringsstoffer gør, at jorderne inden for det afgrænsede geografiske område er særlig velegnede til dyrkning af olivensorten »Sessana«. Blandt disse mikronæringsstoffer skal særlig nævnes mangan (katalysator for mange enzymatiske og biokemiske processer og spiller en vigtig rolle for opbygningen af mange vitaminer og klorofyl), magnesium (vigtig for opbygningen af klorofylmolekyler) og zink (gør, at planten lettere kan optage kvælstofforbindelser, hvilket fremmer celleforlængelsen og bidrager til oliventræsortens »Sessana« typiske opretvoksende udseende).

De produkter, som udvindes af denne sort, er bl.a. på grund af det særlige klima af meget høj værdi med et højt polyfenolindhold. Det er velkendt, at et højt indhold af polyfenoler i en olivenolie er resultatet af en effektiv fotosyntese og proteinsyntese. Takket være de mikronæringsstoffer, som der er et højt indhold af i de jorder, hvor sorten »Sessana« dyrkes, har denne sort det højeste polyfenolindhold blandt alle de sorter, der findes i produktionsområdet og i provinsen Caserta.

Produktionsområdets vulkanske jorder med næringsstoffer, som fremmer oliventræets vigtigste enzymatiske og biokemiske processer, og det milde klima og temperaturudsving gør, at olien »Terre Aurunche« får en mere eller mindre udpræget mandelaroma og frugtagtig smag, som forstærker artiskoknoterne.

Henvisning til offentliggørelsen af varespecifikationen:

(Artikel 5, stk. 7, i forordning (EF) nr. 510/2006)

De italienske myndigheder har indledt den nationale indsigelsesprocedure ved at offentliggøre forslaget om anerkendelse af beskyttelsen af oprindelsesbetegnelsen »Terre Aurunche« i Gazzetta Ufficiale della Repubblica Italiana (Italiens statstidende) nr. 262 af 10 november 2005. Den konsoliderede udgave af produktionsspecifikationen kan ses på dette websted:

http://www.politicheagricole.it/NR/rdonlyres/effxw73rcqyj2ryznmuh4o5v73xohpkny4vbs24ahrlrme3azxlp6emsla57qsp7oulbjz6pvz4p4ipskxcvkmt53pe/20061110_Disciplinare_esameUE_Terre_Aurunche.pdf eller

direkte på ministeriets websted (http://www.politicheagricole.it) ved at klikke på »Prodotti di Qualità« (i skærmens venstre side) og derefter på »Disciplinari di Produzione all’esame dell’UE [regolamento (CE) n. 510/2006]«.

(1) EUT L 93 af 31.3.2006, s. 12.

(2) CVr % højst 20.